Istuntojakson avaaminen
Puhemies
- Julistan Euroopan parlamentin perjantaina 13. joulukuuta 1996 keskeytyneen istuntokauden uudelleen avatuksi.
Hyvät naiset ja herrat, jälleen kerran parlamentti kokoontuu valitsemaan parlamentin eri tehtäviä hoitavat henkilöt seuraavalle puolikkaalle lainsäädäntökaudelle. Vanhimpana minun tehtävänäni on avata tämä istunto, ja tämän parlamentin kaikkein vanhimpana sallinette minun tehdä muutaman lyhyen henkilökohtaisen huomautuksen.
Olen nykyään tämän parlamentin viimeinen, joka on syntynyt ennen ensimmäistä maailmansotaa ja joka voi siis muistella sitä aikakautta omien kokemustensa pohjalta. Synnyin aikana, jota muovasi Wienin kongressi Napoleonin sotien lopulla. Saamme kiittää sitä kaikista pitkistä rauhan ajanjaksoista, jolloin kasvu eteni huimaa vauhtia tuoden mukanaan niin hyvää kuin pahaakin. Lisäksi olen henkilökohtaisesti kokenut kolme maailmansotaa, sillä kylmä sotahan oli nimenomaan kolmas maailmansota. Olin myös todistamassa kahta jumalatonta ja epäinhimillisen totalitaarista diktatuuria - Leninin seuraajan Stalinin sekä Hitlerin, ja niiden nousua ja tuhoa. Silloin minulle annettiin mahdollisuus työskennellä yhdessä mantereellemme paljon antaneiden suurten miesten kanssa. Ensin tein töitä Euroopan profeetan Richard von Coudenhove-Kalergin, paneurooppalaisen liikkeen isän kanssa, joka sanoi jo vuonna 1922, että Eurooppa tulee kärsimään paljon, jos se ei yhdisty ajoissa. Hän, Aristide Briand ja Gustav Stresemann epäonnistuivat tavoitteessaan vain niukasti. Jos Eurooppa olisi yhdistynyt jo tuolloin, olisi säästetty miljoonia ihmishenkiä sekä mittaamaton määrän inhimillisiä ja materiaalisia tappioita. Sain olla mukana myös valtionpäämiesten kuten Robert Schumanin, Josef Bechin, Konrad Adenauerin, Charles de Gaullen ja Franz Josef Straußin ponnisteluissa. Lisäksi minun on suotu pitkän elämäni ehtoona edustaa Baijeria Euroopan parlamentissa jo 18 vuoden ajan. Tämä on ollut hienoa aikaa, ja olen tuntenut tekeväni tärkeää työtä joka päivä, pelkästään jo senkin takia, että olen saanut paljon eri maita ja eri puolueita edustavia ystäviä, jotka ymmärtävät Euroopan tärkeyden ja sen tehtävän tulevina vuosina.
Tästä lähes vuosisadan laajuisesta näkökulmasta saanen mainita kaksi seikkaa. Minua innoittaa tähän suurelta osin yksi suurimmista puheista, jonka olen koskaan tässä talossa kuullut: ensimmäisen ikäpuhemiehen, suurenmoisen ranskalaisen Louise Weissin puhe, jolla on tarjota paljon arvoja vielä tänäänkin.
Elämme historiallisen uudistumisen aikaa, joka avaa meille uusia ulottuvuuksia. Välimatkalla, tilalla ja ajalla on aivan eri merkitys kuin vielä muutama vuosikymmen sitten. Elämämme edellytykset ovat muuttuneet perusteellisesti. Ihmisten ja kansakuntien väliset suhteet ovat erilaisia kuin vielä muutama vuosikymmen sitten. Siksi meidän täytyy miettiä politiikkaa uudelleen. Olemme keskellä kriisiä, jonka kiinalainen kirjainmerkki tarkoittaa paitsi vaaraa, myös suurta mahdollisuutta.
Koska meillä on kunnia olla Euroopan ainoan demokraattisesti valitun elimen jäseniä, meillä on valtava vastuu. Emme voi sysätä vastuutamme muille, sillä asettuessaan ehdokkaaksi Euroopan parlamenttivaaleissa jokainen meistä otti tehtävänsä vapaaehtoisesti vastaan. Olemme siten vastuussa jokaiselle, joka antoi meille luottamuksensa. Meidän täytyy vastata tähän kaikin voiminemme. Henkilökohtaiset ja yksityiset asiat on jätettävä taka-alalle. Olemme äänestäjillemme ja Euroopalle velkaa täyden työpanoksemme. Pois jääntiä työpäivänä, mukaan lukien myös perjantai, mikä on lempiaiheeni, ei voi puolustella millään, jos haluamme säilyttää uskottavuutemme. Joskus korkeampi voima puuttuu tietysti peliin, mutta näiden tapausten täytyy pysyä harvinaisina poikkeuksina.
Historiallinen vastuumme koskee kaikkia eurooppalaisia, kun näemme Euroopan unionin muunakin kuin vain suurena markkina-alueena ja rikkaiden kansakuntien kerhona.
Yhdistynyt Eurooppa on kaikkien eurooppalaisten koti, myös niiden, jotka eivät vielä tänään kuulu unioniimme, mutta jotka haluavat olla mukana työssä yhdistyneen Euroopan hyväksi. Porttimme täytyy pitää avoimina heille. Meidän täytyy kannattaa näiden eurooppalaisten oikeutta Euroopan unionin jäsenyyteen heti, kun he täyttävät eurooppalaiset perusvaatimukset.
Tämä ei ole vain velvollisuus, vaan myös meidän etumme mukaista. Suuri eurooppalainen kansanedustaja ja monien meidän kollega, edesmennyt Heinrich Aigner, muotoili sen näin: " Eurooppa on ainoa realistinen ajatus rauhasta!" Hän sanoi ääneen sen, ettei meidän pitäisi olla ensisijaisesti suuri markkina-alue tai talousyhteisö, vaan turvallisuusyhteisö, joka takaa meille ja monille muille kansoille rauhan. Eurooppa ei ole vain Pariisi, Lontoo, Madrid, Rooma, Berliini, Luxemburg, Bryssel, Haag, Lissabon, Wien, Helsinki, Dublin, Kööpenhamina, Ateena tai Tukholma, vaan myös Budapest, Praha, Varsova, Ljubljana, Vilna, Riika, Tallinna, Bratislava, Zagreb, Bukarest, Kiova, Skopje, Sofia, Sarajevo, Tirana, Vaduz, La Valletta, Nicosia, Oslo, Bern ja Belgrad. Yhdistyneen Euroopan täytyy pysyä avoinna myös näiden keski- ja itäeurooppalaisten kaupunkien asukkaille.
Euroopan unionista ei saa tulla sulkeutunutta " Onnellisten kansakuntien kerhoa" , josta Tshekin presidentti Václav Havel hiljattain varoitti. Jos antaisimme uuden elintasorajan muodostua keskelle Eurooppaa rautaesiripun putoamisen jälkeen, se olisi kuin hylkäisimme Eurooppa-aatteen. Sanotaan, että laajentuminen tulisi meille kalliiksi. Kaikki hyvähän on kallista, mutta tässä vaarallisessa maailmassa ensimmäisellä sijalla on turvallisuus, jonka vain yhdentynyt Eurooppa voi meille taata. Kokemus on opettanut meille, että päivä sotaa maksaa inhimillisesti ja taloudellisesti laskettuna enemmän kuin vuoden kustannukset rauhan säilyttämiseksi. Sanoohan viisas ranskalainen sananlaskukin: " Plaie d'argent n'est jamais mortelle." Muut asiat ovat kuolemaksi!
Hyvät naiset ja herrat, tehtävämme on suunnaton. Meidät on nimitetty tähän parlamenttiin tekemään historiaa. Olemme sen velkaa kansoillemme ja jokaiselle äänestäjällemme. Meidän täytyy toimia tämän velvollisuuden mukaisesti. Se on upea, mutta myös vaikea tehtävä. Moni asia ratkeaa seuraavan kahden ja puolen vuoden kuluessa. Me olemme vastuussa niistä.
Näillä sanoin toivon meille ja kaikille niille, jotka nimitetään seuraavien tuntien kuluessa korkeisiin virkoihin, Jumalan siunausta.
Ja nyt töihin!
(Suosionosoituksia)
Puhemiehen vaali (ehdokkaiden julkistaminen ja ääntenlaskijoiden nimeäminen)
Puhemies
Puhemiehen vaali toimitetaan työjärjestyksen mukaisesti huomenna klo 10.00.
Muistutan, että työjärjestyksen mukaan ikäpuhemiehen toimiessa puhemiehenä saa käsitellä vain asioita, jotka koskevat puhemiehen valintaa tai valtakirjojen tarkastusta.
Työjärjestyksen 13 artiklan mukaisesti Euroopan parlamentin puhemiehen vaalien ehdokkaiden täytyy olla puolueryhmien tai vähintään 29 jäsenen asianomaisten suostumuksella nimeämiä.
Olen vastaanottanut työjärjestyksen määräysten mukaisesti ilmoitukset seuraavista ehdokkaista:
GIL-ROBLES GIL-DELGADO LALUMIÈRE Muistutan, että tullakseen valituksi ehdokkaan täytyy saada työjärjestyksen 14 artiklan määräysten mukaisesti kolmen äänestyskierroksen aikana ehdoton enemmistö annetuista äänistä . Tyhjiä tai mitättömiä äänestyslippuja ei oteta huomioon ääniä laskettaessa.
Huomisaamun työtä nopeuttaakseni ehdotan, että arvomme jo tänään ääntenlaskijoiksi tarvittavat kuusi jäsentä.
(Puhemies arpoo ääntenlaskijat.)
Puhemies
Ääntenlaskijoiksi on nimetty seuraavat jäsenet:
de Vries Tajani Thors Thyssen Tamino Virrankoski

Dell'Alba
Arvoisa puhemies, haluan kiittää teitä siitä, että ääntenlaskijoita valitessanne olette poikenneet d'Hondtin järjestelmästä ja osoittaneet, että ääntenlaskijat voidaan valita muistakin kuin kahdesta suuresta ryhmästä.

Puhemies
Merci beaucoup!
(Istunto päättyi klo 18.20.)

